Unübersehbar sind au die grosse Grabkammere wo in Reih und Gliid am Rand vo dene Wats stönd. Si gsend uss wiene überdimensionali Glogge. Sone Grabkammere isch aber nur für sehr riichi Lütt finanzierbar. Je grösser desto vermögender.  Idrücklich sind die alte Wats uffem Land usse. Die Berüemtischte Tämpel stoot natürlich in Ankor. Aber me muess nid so witt go zum 1000 Joor alti Baute chönne bestuune. Grossi aalaage verziert mit Fabelwäsene, Drache, Löie, Schlangene, etc. Die meiste Pagodas sind zerstört worde in  dr Zyt vo de Rote Khmer. Aber mit Gäld uss Fundrasings sind villi Wats widr uffbaut und restauriert worde.  D'Mönche sind so chli s'Gsicht vo Kambodscha. Gstaltene mit Kahlrasierte Köpf, iighüllt in emne orange Tuech. Vo jedem Männliche Buddhist wird erwartet, dass är ei moll in sim Läbe Mönch wird. Optimalerwyys zwüschem Schueländ und em Afang vo dr Bruefliche Karriere. Obwohl das offesichtlich nümm e so ghandhabt wird. Vor allem in dr Stadt wird's alls wie meh nümm so äng gse mit em Buddhismus.  Vermehrt wird de Buddhismus als Teil vo dr Tradition ussgüebt und nümm uss überzügig. Aber denno isch de Buddhismus allgegewärtig. D'lütt spände de Mönche Ryys oder anders ässe und wärde für das vo de Mönche gsägnet. Und de Mönch hett noch wie vor e sehr e hoche Status in dr Gsellschaft. Zum e Mönch begrüesse faltet me sini händ und hett d'Fingerspitze uff dr Höchi vo dr Stirne. Das isch fasch die höggschti Ehrerbietig. Zu Buddhistische Fiirtig chömme d'Mönche ind Hüser vo de Gläubige und halte zeremonie ab. An  Hochzyte wärde Mönche iiglade zum s'Traupaar z'sägne. An Beärdigunge wärde Mönche iiglade um em Verstorbene die letschti Ehr z'erwiise. S'Durchschnittsalter vo de Mönche isch sehr jung. Das hett de Grund, dass in dr Zyt vo de Rote Khmer zwüsche 1976 und 1979 fascht alli Mönch ermordet worde sind.  Die rote Khmer sind e presänts Thema in Kambodscha. Aber ich möcht uff die Schwiirigi Materie es anders moll iigo.